b'\n_START_ARTICLE_\nDom Zorka Jelin\xc4\x8di\xc4\x8da na \xc4\x8crni prsti\n_START_PARAGRAPH_\nDom Zorka Jelin\xc4\x8di\xc4\x8da na \xc4\x8crni prsti je slovenska planinska postojanka v Julijskih Alpah. Dom stoji tik pod vrhom \xc4\x8crne prsti (nmv 1844 m) s pogledom na Ba\xc5\xa1ko grapo.\n_START_SECTION_\nZgodovina\n_START_PARAGRAPH_\nPD Most na So\xc4\x8di je v planinski dom preuredilo nekdanjo italijansko stra\xc5\xbenico. Dom je bil odprt 20. avgusta 1954._NEWLINE_Jeseni leta 1959 je dom prevzelo PD Podbrdo. Obnovo in nadgradnjo ko\xc4\x8de je dru\xc5\xa1tvo planiralo \xc5\xbee ob prevzemu. Ustanovili so gradbeni odbor, ki je sklenil, da bodo dela izvedena v dveh fazah. Prva je bila zaklju\xc4\x8dena 4. septembra 1960. \xc5\xbde leta 1961 je odbor za\xc4\x8del s pripravami za nadgradnjo za eno nadstropje. Dela so potekla pet let. V tem \xc4\x8dasu so iz doline na vrh gore prinesli na svojih hrbtih in na konjih ves gradbeni material in opremo. Pri gradnji so opravili preko 3000 ur prostovoljnega dela. Akcijo je finan\xc4\x8dno podprla PZS, razli\xc4\x8dna podjetja in zadruge. Leta 1965 je bilo dograjeno nadstropje ter postavljen bivak z zimsko sobo. Zaklju\xc4\x8dek je dru\xc5\xa1tvo praznovalo 7. avgusta 1966._NEWLINE_V skladu s sklepom, sprejetim na posvetu planinskih dru\xc5\xa1tev Primorske v Podbrdu 10. 10. 1965, je bila tega dne ko\xc4\x8da poimenovana v\xc2\xa0\xc2\xbbPlaninski dom Zorka Jelin\xc4\x8di\xc4\x8da na \xc4\x8crni prsti\xc2\xab. Zorko Jelin\xc4\x8di\xc4\x8d (1900-1965) je bil zaslu\xc5\xbeen primorski borec in planinec._NEWLINE_Pred tem je bila na obmo\xc4\x8dju \xc4\x8crne prsti od leta 1894 do 1944 le Ko\xc4\x8da za Liscem, na Bohinjski strani gore.\n_START_SECTION_\nOpis\n_START_PARAGRAPH_\nV gostinskem prostoru je 56 sede\xc5\xbeev in to\xc4\x8dilni pult, ogrevajo ga pe\xc4\x8djo. V 5 sobah je 10 postelj, na dveh skupnih le\xc5\xbei\xc5\xa1\xc4\x8dih pa lahko preno\xc4\x8di 40 planincev. V zimski sobi sta dve le\xc5\xbei\xc5\xa1\xc4\x8di in \xc5\xa1tedilnik (gorivo je treba prinesti s seboj.). Dom ima WC, voda je kapnica. Elektriko za razsvetljavo probivajo s pomo\xc4\x8djo agregata in son\xc4\x8dne celice, imajo tudi radijsko zvezo._NEWLINE_Dom je odprt od konca junija do sredine septembra, v zimskem \xc4\x8dasu je zaprt, na voljo je bivak v zimski sobi.\n_START_SECTION_\nRazgled\n_START_PARAGRAPH_\nRazgled izpred doma Zorka Jelin\xc4\x8di\xc4\x8da je obse\xc5\xbeen predvsem proti jugu, vzhodu in zahodu. Za preostanek je treba stopiti na vrh \xc4\x8crne prsti. Proti vzhodu vidimo greben Spodnjih Bohinjskih gora, za njimi Ratitovec, \xc5\xa1e dlje pa vrhove Kamni\xc5\xa1kih Alp. Od vzhoda proti jugu sega pogled od \xc5\xa0kofjelo\xc5\xa1kega pogorja z Blego\xc5\xa1em do Porezna in Kojce. Tik pod domom je Ba\xc5\xa1ka grapa s Podbrdom ter ju\xc5\xbene strmali Spodnjih Bohinjskih gora nad dolinama Ba\xc4\x8de in Koritnice. Dalje se\xc5\xbee pogled na Idrijsko hribovje in Trnovski gozd, \xc5\xa1e dlje pa na Nanos, Javornike in Sne\xc5\xbenik. Proti zahodu se raztezajo Spodnje Bohinjske gore, v ozadju se vidi zna\xc4\x8dilna oblika Krna, levo Matajur. Ob dobri vidljivosti se vidi tudi Furlansko ni\xc5\xbeino in Jadransko morje. \xc4\x8ce stopimo na vrh \xc4\x8crne prsti se proti severu pogled ustavi na Bohinjski kotlini z jezerom, na Komni in vrhovih nad njo, vidi se Pokljuka in vrhovi od Tosca do Debele pe\xc4\x8di, Karavanke v ozadju, nad vsem pa kraljuje skupina Julijcev s Triglavom.\n_START_SECTION_\nTovorna \xc5\xbei\xc4\x8dnica\n_START_PARAGRAPH_\nTakratni predsednik planinskega dru\xc5\xa1tva Podbrdo, Peter \xc4\x8cufer, je leta 1975 podal pobudo o izgradnji tovorne \xc5\xbei\xc4\x8dnice iz Str\xc5\xbei\xc5\xa1\xc4\x8d na vrh gore. \xc5\xbde 3. avgusta 1975 so pri\xc4\x8deli s prvimi pripravami. Dolo\xc4\x8dili so traso, izmerili njeno dol\xc5\xbeino, ki je pri vi\xc5\xa1inski razliki 1054 m zna\xc5\xa1ala 2196 m in predvideli nosilnost 250 kg. \xc5\xbde jeseni je dru\xc5\xa1tvo odkupilo zemlji\xc5\xa1\xc4\x8de, spomladi pa pri\xc4\x8delo z deli. 3. avgusta 1976 so na goro potegnili prvi vozi\xc4\x8dek, napolnjen z materialom za oskrbovanje ko\xc4\x8de. Naslednje leto so na vrhu gore postavili \xc5\xa1e leseno brunarico in pod njeno streho spravili motor za \xc5\xbei\xc4\x8dnico. Tovorna \xc5\xbei\xc4\x8dnica se \xc5\xa1e danes vozi iz Str\xc5\xbei\xc5\xa1\xc4\x8d na \xc4\x8crno prst tako kot je bila zasnovana pred \xc5\xa1tiridesetimi leti.'